Ebasarikas

Ebasarikas ehk tsümoosne õisik ehk ebasarikõisik (inglise keeles cyme) on sümpodiaalne lihtõisik, mille kõik raod lõpevad õiega. Külgharud võivad seejuures olla suhteliselt pikad, ka pikemad peaharust.Trass, H. (toim.) 1965. Botaanika. Tallinn: Valgus, lk. 356.Vahel on eestikeelses erialakirjanduses kasutatud  terminit "ebasarikas" üksnes dihaasiumi kohta, näit. Leht, Malle (toim.) 1999. Eesti taimede määraja. Tartu: EPMÜ ZBI, Loodusfoto, lk. 20.

Ebasarika peamised tüübid on monohaasium, dihaasium ja pleiohaasium.

Dihaasium on õisik, millel on järgmine ehitus: pearaag lõpeb õiega, millest allpool paikneb kaks külgharu, mis kumbki lõpeb õiega; nende õite raagudel on samuti kaks külgharu, mis lõpevad õiega, kummastki külgharust võib omakorda lähtuda kaks külgharu, millest kumbki lõpeb õiega; jne. Vahel võib pearao tipmine õis ka mitte välja areneda.

Dihaasium esineb näiteks nelgilistel, loalistel ja linalistel.

Monohaasiumil areneb tipmisest õiest allpool ainult üks külgharu, sellel omakorda ainult üks külgharu jne.

Pleiohaasiumil on harudel külgharusid enamasti rohkem kui kaks.

Vaata ka
ratsemoosne õisik ehk kobarõisik

Viited

Välislingid
Dihaasiumi joonis ja fotod

Kategooria:Õis